Her til formiddag gik en redningsaktion af den hollandsk bomtrawler Sursum-Corda UK-172 i gang. Fartøjet er stødt på grund og har siddet fast siden mandag, og på grund af det blæsende vejr har det ikke været muligt at få fartøjet fri. Derfor var morgenens redningsaktion da også udskudt til eftermiddag, men så længe kunne hollænderne ikke vente. Det fortæller Poul Nordtoft, der er medejer af bugseringsselskabet Hanstholm Bugserings Service. Han er desuden Skipper på Odin, der skulle have været en del af redningen. Men her til formiddag var det hverken Danske Odin eller Thor, der var med. Hvad er det for en strategi, man har, til at få bomtrawleren fri? - Jeg ved ikke, hvad de har af planer. Vi er ikke en del af den operation der. Hvorfor ikke? - Vi vurderede vejret til at være for dårligt. Der er for meget sø derinde. Så hvis vi skal deltage, så skal vi have bedre vejr, end vi har nu. Er det fordi, det er for farligt nu? - Ja, det er det simpelthen. Et forgæves forsøg fra egne rækker Ifølge TV2 Nords reporter på stedet, har hollænderne selv hyret RIB båden ind. Det er den lille båd, man kan se i videoen. Fra den båd forsøger de at kaste en line ud til bomtrawleren. I fjerde forsøg lykkedes det. En af de andre hollandske fiskefartøjer i vandet forsøgte derefter at trække bomtrawleren fri, men forsøget var forgæves. Den rokkede sig ikke ud af stedet. Den ligger der altså endnu. Hvad planen er herfra, vides ikke.
I videoen kan man se, hvordan en RIB båd prøver at kaste en line ud til bomtrawleren.